Kamenický, Ladislav, poslanec NR SR (2020-11-04):
Ďakujem pekne. Mňa veľmi teší, že pán, pán minister v podstate už dopredu sa bojí, čo teraz poviem, a ja skutočne nebudem hovoriť veľmi potešivé veci, potešiteľné. Nebudem sa teraz baviť o číslach, lebo to, a že koho čo zachránilo, nakoľko ja, poviem otvorene, na rozdiel od vás, pán minister, my sme museli plniť nejaké pravidlá, ktoré vy dnes nemáte, a budeme tu mať dnes zákon o rozpočtovej zodpovednosti, tzv. zákon o dlhovej brzde, a potom sa budem pristavovať pri tých ostatných veciach, čiže tomuto sa nebudem venovať. Poďme sa venovať bankovému odvodu. Takže poďme si povedať, čo sa tu deje. V roku 2020 vláda Igora Matoviča odpustila bankám na odvode 150 mil. eur, na fondoch, ktoré mali slúžiť na to, aby sa zachraňovali naše vklady. Za rok 2019 v podstate bankám ide na základe toho memoranda, o ktorom tu hovoril pán minister, vracať bankám 230 mil. eur a ja som zvedavý, ako sa to tu, celé memorandum, naplní. Budem hovoriť teraz o tom, čo hovorí tento zákon, lebo vy ste najskôr týchto 380 mil. odpustili bankám v rámci tzv. kilečka a bol to taký antibyrokratický balíček z dielne ministra Sulíka a v podstate boli tam veci, ktoré nejak veľmi nepomohli, ale neuškodili. A ja by som to dokonca aj podporil nebyť, nebyť toho, že do tohto bol vložený tento zákon o bankovom odvode. Ako to má, aké to má pokračovanie? Pokračovanie to má v tomto zákone, ktorý dnes máte pred sebou (tlač 255), a keď si pozriete doložku vplyvov, tak v roku 2021 bankám sa odpustí 304 mil. eur, v roku 2022 255 mil. eur, v roku 2023 271 mil. eur. Dokopy 830 mil. eur, keď spočítame s tým prvým zákonom, tzv. tým kilečkom, kde teda bol, bol odpustený bankový odvod, dokopy sa bavíme o sume 1,21 mld. eur, 1,21 mld. eur. Poďme si teraz povedať, čo sa ale, čo sa ale neurobilo, a budeme sa tu dnes, chvalabohu, teda ja neviem, čo sa ide diať v zákone o dani z príjmov, ale, chvalabohu, sa teda, vláda dostala možno nejaký zdravý rozum a začína sa s ním opäť zaoberať. Bol stiahnutý z programu, čo kvitujem a pevne verím, že to, čo sa tam navrhovalo, že toto skutočne neprejde týmto parlamentom. Budem hovoriť o tom, že pre banky sa peniaze našli, 1,2 mld. eur, a pre ľudí sa nenašli. Čo sa nenašlo teda? Nenašli sa peniaze na 13. dôchodky plnohodnotné, tie, ktoré sme navrhovali, a to sa bavíme len o 280 mil. eur verzus 1,2 mld. pre banky. Bavíme sa o minimálnej mzde, kde ľudia prišli aj na základe tých, tých vyšších mzdových nárokov až o sumu vyše jednej miliardy eur. Čo sa navrhovalo v zákone o dani z príjmov, má to súvis, takže budem aj o tom hovoriť. Bavilo sa, bavili sme, je tam, bol tam návrh, bol tam predložený drakonický pozmeňujúci návrh práve vo výbore pre financie a rozpočet, kde sa navrhovalo zrušenie oslobodenia od daní a odvodov, 13. a 14. platy. Tu sa bavíme, toto je podpora spotreby zo strany vlády? A tu musím ešte na začiatku, jak začnem hovoriť o ďalších opatreniach, povedať, pán minister, áno, vy ste dosiahli tiež primát, neviem, akú ste si vy vymysleli teraz tabuľku, ale vy ste dosiahli primát, vaša vláda, v tom, že ste na chvoste v pomoci v rámci COVID-u. Na chvoste. S Rumunskom. A bavíme sa o najnižšej pomoci v rámci krajín a vy, práve naopak, čo by ste mali robiť, že podporovať spotrebu, čiže dať ľuďom viac peňazí, aby mali možnosť míňať, tak im tie peniaze beriete. Poďme sa baviť o rekreačných a športových poukazoch, kde tiež idete zrušiť oslobodenie od daní a odvodov. Počul som, dnes sme sa bavili na výbore pre financie a rozpočet, že táto, toto opatrenie vraj bude zrušené, a teda by som pekne prosil, aby bolo zrušené, nakoľko sa pýtam: Toto je podpora cestovného ruchu? Toho cestovného ruchu, ktorý tu najviac trpí počas COVID-u? Toto je podpora? Čo tam bolo ďalej? Zrušenie nezdaniteľnej časti základu dane na daňovníka, na manželku, dieťa 50 eur, ešte aj toto vám bolo, bolo treba zobrať tým ľuďom. Toto je podpora kúpeľníctva na Slovensku, páni a dámy? Poďme ďalej, zrušenie obedov zadarmo ste nahradili, teda vám bolo ľúto, že dieťa dostane jeden teplý obed zadarmo, ste ho nahradili tzv. bonusom na dieťa, zdvojnásobeným, ale, samozrejme, že pri nezamestnaných ľuďoch si tento bonus nemôžu uplatniť a myslím si, že to padne na, nepadne na úrodnú pôdu. Môžme sa baviť o, napríklad hovorili ste vždy o znižovaní daní, tak dnes, keď teda sú 15-percentné dane na úrovni 100-tisíc eur, čo ja nepovažujem tiež za úplne ideálne nastavenie, ale ešte aj to znižujete na úroveň 50-tisíc eur. Čiže tí ľudia, ktorí najmenej zarábajú, budú platiť vyššie dane. Toto je výsledok toho, čo ste nám momentálne nastavili. A chcem povedať toľko, sme v prvom čítaní a, samozrejme, nepredpokladám, že tento zákon stiahnete. Ale zamyslite sa nad tým, že keď teda sa bavíme o tom rozpočte, povedzte mi, pán minister, ukážte mi, kde v rozpočte bolo napísané, že zrušíte bankový odvod. Ja som to tam nenašiel, neni to tam. Keď teda bankám je tak zle, tak sa pýtam, počas dlhých rokov, ktoré sme tu boli a ja som to sledoval, každý rok stúpal zisk bánk napriek bankovému odvodu, napriek bankovému odvodu. Vždy sa pohyboval na úrovniach vyše pol miliardy eur. Dnes ten zisk oficiálne vykazovaný je nižší, ale je tam taká jedna zvláštna položka, že opravné položky, a tiež má dôvod, že sa tvoria, samozrejme, uvidíme, ako sa budú ľudia správať voči svojim úverom, to znamená, či ich budú splácať, aká bude výška týchto opravných položiek. A ja som sám zvedavý, ako dopadne, ako dopadne hospodárenie bánk v tomto roku. Ale môžem vás uistiť, že napriek týmto obrovským dohadným položkám, ak by tie dohadné položky neboli, tak ten zisk je na úrovni minulého roku. To znamená veľmi vysoký zisk bánk. A uvidíme, ako to nakoniec dopadne, a ja dúfam, že teda nebudem prekvapený, že nám tu skrachovalo desaťtisíce malých firmičiek, že nám tu skrachoval cestovný ruch, že nám tu skrachovalo gastro, že nám tu skrachovali hotely, ale banky napriek tomu budú mať svoje obrovské zisky. Myslím si, že na úvod, na prvé čítanie toto by aj stačilo, a, samozrejme, budem sa ďalej k tejto téme vyjadrovať. Ďakujem pekne za pozornosť.